Universis presentes litteras inspecturis Guido, Dei gratia episcopus Lingonensis, salutem in Domino. Noverit universitas vestra quod constituti in presentia nostra Jacobus dictus Codecarte, Colinus dictus Parise, Alietus dictus Alies, Poncius clericus, Matheus ejus filius, Radulphus dictus Asinus, Petrus dictus de Cheu, Hugo Gontiers, Adam Dotiarius, Guido Bouchars, Stephanus dictus Plungars, Johannes de Barro, Stephanus Liberias, Robinus Sauge, Robertus de Caissi, Jacobus dictus Johans, Filisetus Dotiarius, Stephanus Ranvoisiez, Hugo dictus Maces, Bartholomæus Milon, Simon Jarrun, Germanus Cremaille, Radulphus Peteten, Jacobus de Barro, Guido Malnorri, Gilo Guspoil, Moninus dictus Chænums, Arnulphus Cuscedalis, Girardus Gauderis, Guillelmus de Bierne, Guiotus Jarruns, Seguinus Sarriers, Guillelmus Coars, Guillelmus Sobruichen, Petrus Sobruichen, Johannetus de Chichiau, Gilo Libruns, Ansericus Domino et Michael Charretuns, burgenses et habitatores sive homines de villa Chableiarum, non vi nec dolo ducti, sed propria, spontanea et libera voluntate, pro se et universis et singulis burgensibus, hominibus et habitatoribus prædictæ villæ Chableiarum, quos negocium manus-mortuæ contigit, renuntiantes expresse exceptioni doli vel fraudis, actionis dividendæ, et omni alii exceptioni, et beneficio juris, quæ et quod posset eis competere in hac parte, sacrosanctis evangeliis corporaliter tactis, juraverunt et promiserunt se reddituros, pagaturos et integraliter soluturos venerabilibus viris decano et capitulo ecclesiæ Beati-Martini Turonensis ac præposito Chableiarum in eadem ecclesia, vel eorum certo nuncio, sive procuratori, hinc ad sex annos proximo venturos, apud Pruvinium, tria millia et ducentas libras bonorum, legalium et computabilium Turonis, in terminis inferius declaratis, videlicet, in proximis nundinis Sancti-Angulphi Pruvinensis, octo diebus ante rectum pagamentum, apud Pruvinium, ducentas et quinquagenta libras, et apud Autissiodorum, ducentas et quinquagenta libras de prædictis tribus millibus et ducentis libris, quæ pro duobus annis præteritis, ratione prædictæ manus-mortuæ, præposito et firmario Chableiarum debentur; et centum libras Turonenses pro anno præsenti; et deinde in antea, singulis annis, in eisdem locis et nundinis, quingentas libras usque sex annos, pro ea videlicet ratione et occasione quod decanus, capitulum et præpositus prædicti jus sive conditionem quæ manusmortua nuncupatur remiserunt, cesserunt et concesserunt supradictis burgensibus, hominibus, habitatoribus et hæredibus eorumdem, prout in litteris dictorum decani, capituli, et præpositi dicitur contineri; promiserunt, et se soluturos et reddituros præposito et firmario Chableiarum qui modo sunt, vel qui pro tempore fuerint, aut eorum nunciis vel procuratoribus, usque ad sex annos prædictos, singulis annis, centum libras bonorum, legalium et computabilium Turonis, locis et nundinis prædictis, ratione manus-mortuæ supradictæ; proviso quod si ante sex annos prædictos summa prædicta trium millium librarum integraliter fuerit persoluta, ex tunc in antea dictas centum libras solvere minime tenebuntur, dummodo præposito et firmario supradictis de centum libris pro anno illo in quo totalis solutio trium millium librarum fiet, plene fuerit satisfactum. Insuper burgenses et habitatores præfati, omnes et singuli ac quilibet eorum in solidum, et pro se constituerunt se fidejussores et principales debitores et pagatores prædictarum pecuniæ quantitatum, ita quod si in solutione defecerint aut et omnia et singula non observarent, sicut superius est expressum, promiserunt solvere, pro quolibet termino in quo in solutione defecerint, centum libras turonenses interesse. Et promiserunt prædicta omnia et singula procurare, attendere, implere et observare, et contra non venire vel facere, sub virtute præstiti juramenti et sub pœna centum librarum tur, quæ totiens posset peti et exegi per prædictos decanum, capitulum, præpositum et firmarium ab eisdem burgensibus et hominibus omnibus, etc. Datum, anno Domini Mº CCº quinquagesimo-septimo, in vigilia beati Gregorii, pape, mense martio.